Pia Christmas-Møller (KF), 1998-06-25:
Det sidste kan jeg fuldstændig afkræfte, i og med at det jo var et konservativt krav, at hele erhvervsdelen i pinsepakken blev udskudt til forhandling i efteråret.
Vi har ikke brugt mange kræfter på nogen enkeltelementer i erhvervspakken, så det kan jeg helt afkræfte. Må jeg så ikke godt sige til spørgsmålet om præmiering
af opsparing og diskussionen om rige og fattige i dette land, at i hr. Frank Aaens verdensbillede er altså enhver, der tjener mere end 250.000 kr., pr. definition rig
Jamen det er dér, topskatten kommer ind, og det er det, vi diskuterer. Jeg vil gerne sige til hr. Frank Aaen: For mig har pinsepakken, det økonomiske indgreb, handlet om beskyttelse af betalingsbalancen, forebyggelse af overophedning af dansk økonomi, forebyggelse af flaskehalse på arbejdsmarkedet.
Det var ærindet og ikke en eller anden ideologisk idé om, at nu skulle fordelingen i Danmark være anderledes.
Det ved jeg godt er hr. Frank Aaens dagsorden, det er Enhedslistens dagsorden, sådan var Danmarks Kommunistiske Partis dagsorden gennem mange årtier, men det er jo altså ikke bare det, det var ærindet her.
Vi ønsker ikke at belaste privat opsparing.
Vi ønsker at styrke privat opsparing, og det er jo rent faktisk det, der er behov for, når man ønsker at beskytte betalingsbalancen.
Og når så hr. Frank Aaen bruger den argumentation og siger, at det er de lavere indkomster, som bliver straffet ved, at de lidt højere indkomster nu ikke kan få samme fradrag, som de hidtil har kunnet, så er det en fuldstændig bagvendt tankegang.
De højere indkomster betaler jo forholdsmæssigt mere i skat, og er der noget, der er fradragsberettiget, så er det da rimeligt, at man så også får et fradrag i forhold til den skat, man betaler.
Hr. Frank Aaen, undskyld mig, jeg mener, at Enhedslisten vender tingene fuldstændigt på hovedet.
Til hr. Vernersen: Må jeg ikke godt sige, at jeg forstår, at Socialdemokratiet og hr. Vernersen personlig er blevet ramt på et ømt punkt, når vi diskuterer Socialdemokratiets forslag til særlovgivning - en særlovgivning, som rammer et af dansk erhvervslivs flagskibe. Men jeg synes ikke, det er klædeligt, at man vader rundt i såret på den måde, som man har gjort det her for et øjeblik siden.
Jeg håber, at hr. Vernersen sammen med sine kolleger i den socialdemokratiske folketingsgruppe vil sikre, at den slags særlovgivning bliver taget af bordet.
Det er princippet om særlovgivning vendt mod enkeltvirksomheder, vendt mod enkeltgrupper, vi tager dybt afstand fra.
Til hr. Holger K. Nielsen vil jeg gerne sige: Jeg har ikke noget problem med, at regeringen samarbejder med partierne på venstrefløjen.
Jeg synes bare, at de åbent og ærligt skulle vedstå, at det var et valg, regeringen foretog.
Jeg har ikke noget problem med, at regeringen af egen drift vælger at samarbejde med hr. Holger K. Nielsen og hr. Frank Aaen, som anbefalede et nej til Amsterdamtraktaten.
Dér, hvor jeg mener, der er et problem, er i forhold til stabiliteten i Danmark, stabiliteten i den danske økonomiske udvikling, i den økonomiske politik.
Dér mener jeg at regeringen påtager sig et alvorligt problem ved netop at vælge de samarbejdspartnere, for de har tilbage i tiden vist meget stor ustabilitet i deres økonomiske politik.